Document ID: 32005D0498

DEĊIŻJONI TAL-KUMMISSJONI
tat-12 ta’ Lulju 2005
li tistabbilixxi kundizzjonijiet speċjali għall-importazzjoni ta' prodotti tas-sajd mill-Alġerija
(notifikata taħt dokument numru (C2005) 2533)
(Test b'rilevanza tal-ŻEE)
(2005/498/KE)
IL-KUMMISSJONI TAL-KOMUNITAJIET EWOPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet sanitarji għall-produzzjoni u t-tqegħid fis-suq ta' prodotti tas-sajd (1), u b'mod partikolari l-Artikoli 11(1) tagħha,
Billi:
(1)
Ġiet imwettqa spezzjoni f'isem il-Kummissjoni fl-Alġerija sabiex jiġu vverifikati l-kundizzjonijiet li fihom jinħadmu, jinħażnu u jintbagħtu lejn il-Komunità l-prodotti ta' l-industrija tas-sajd.
(2)
Ir-rekwiżiti fil-leġislazzjoni ta' l-Alġerija dwar l-ispezzjoni tas-saħħa u l-immonitorjar tal-prodotti ta' l-industrija tas-sajd jistgħu jitqiesu l-istess bħal dawk li huma stipulati fid-Direttiva 91/493/KEE.
(3)
B'mod partikolari, id-“Direttorat tas-Servizzi Veterinarji (DSV) - tal-Ministeru ta' l-Agrikoltura” huwa kapaċi jivverifika b'mod effettiv l-implimentazzjoni tar-regoli fis-seħħ.
(4)
Id-DSV ipprovda assigurazzjonijiet uffiċjali dwar il-konformità ma' l-istandards tal-kontrolli sanitarji u l-monitoraġġ ta' prodotti tas-sajd kif stipulati fil-Kapitolu V ta' l-Anness għad-Direttiva 91/493/KEE u dwar l-issodisfar tar-rekwiżiti iġjeniċi ekwivalenti għal dawk stabbiliti b'dik id-Direttiva.
(5)
Jixraq li jiġu stabbiliti dispożizzjonijiet dettaljati dwar il-prodotti tas-sajd importati fil-Komunità mill-Alġerija, skond id-Direttiva 91/493/KEE.
(6)
Jeħtieġ ukoll li tiġi elenkata lista ta' stabbilimenti approvati, bastimenti tal-fabbriki, jew imħażen tal-friża, u lista ta' bastimenti tal-friża mgħammra skond ir-rekwiżiti tad-Direttiva tal-Kunsill 92/48/KEE tas-16 ta' Ġunju 1992 li tistabbilixxi r-regoli minimi ta' iġjene applikabbli għall-prodotti tas-sajd maqbuda fuq ċerti bastimenti skond l-Artikolu 3)(a)(i) tad-Direttiva 91/493/KEE (2). Dawk il-listi għandhom jitfasslu skond komunikazzjoni mid-DSV lill-Kummissjoni.
(7)
Jixraq li din id-Deċiżjoni tiġi applikata 45 jum wara l-pubblikazzjoni tagħha li jipprovdu l-perjodu tranżitorju meħtieġ.
(8)
Il-miżuri li hemm f'din id-Deċiżjoni huma fi qbil ma' l-opinjoni tal-Kumitat Permanenti fuq il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
Id-“Direttorat tas-Servizzi Veterinarji (DSV) - tal-Ministeru ta' l-Agrikoltura” huwa l-awtorità kompetenti fl-Alġerija identifikata għall-għanijiet tal-verifika u ċ-ċertifikazzjoni tal-konformità tal-prodotti tas-sajd mar-rekwiżiti tad-Direttiva 91/493/KEE.
Artikolu 2
Il-prodotti tas-sajd importati fil-Komunità mill-Alġerija għandhom jissodisfaw ir-rekwiżiti stipulati fl-Artikoli 3, 4 u 5.
Artikolu 3
1. Kull kunsinna għandha tkun akkumpanjata minn ċertifikat sanitarju oriġinali innumerat skond il-mudell stipulat fl-Anness I u li jkun jikkostitwixxi folja waħda, mimlija, iffirmata u ddatata kif suppost.
2. Iċ-ċertifikat sanitarju għandu jitfassal f’għallinqas waħda mil-lingwi uffiċjali ta' l-Istati Membri fejn ikunu qed jitwettqu l-kontrolli.
3. Iċ-ċertifikat sanitarju għandu jinkludi l-isem, il-kariga u l-firma tar-rappreżentant tad-DSV, u t-timbru uffiċjali ta' dan ta' l-aħħar b'kulur differenti minn dak ta' l-approvazzjonijiet.
Artikolu 4
Il-prodotti tas-sajd għandhom jiġu minn stabbilimenti, bastimenti fabbriki, jew imħażen tal-friża approvati, jew minn bastimenti tal-friża rreġistrati elenkati fl-Anness II.
Artikolu 5
Il-pakketti kollha għandhom ikunu mmarkati bil-kelmiet “ALĠERIJA” u bin-numru ta' approvazzjoni/reġistrazzjoni ta' l-istabbiliment, il-bastiment tal-fabbrika, il-maħżen tal-friża jew il-bastiment tal-friża ta' l-oriġini b'ittri li ma jitħassrux, għajr għal każijiet ta' prodotti tas-sajd iffriżati bl-ingrossa u intenzjonati għall-manifattura ta' ikel ippriservat.
Artikolu 6
Din id-Deċiżjoni tapplika mit-28 ta’ Awwissu 2005.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, nhar it-12 ta’ Lulju 2005.

Labels: 3
0
18
6